Zuma-saak nou virtueel aangehoorOudpres. Jacob Zuma. (Foto: Emmanuel Croset/AFP) Die korrupsiesaak teen oudpres. Jacob Zuma en Thales sal Dinsdag virtueel aangehoor word. Die saak sal om 10:00 begin waarna Zuma se regspan amptelik aansoek sal doen dat die saak uitgestel word weens die voormalige president se hospitaalopname. Zuma word steeds in ’n hospitaal behandel nadat hy Vrydagoggend opgeneem is. Daar is nog geen besonderhede oor Zuma se gesondheidstoestand bekend gemaak nie. Zuma was veronderstel om Dinsdag in die hooggeregshof in Pietermaritzburg te verskyn vir sy korrupsieverhoor nadat die hof sy aansoek om self in die hof te wees toegestaan het. Zuma wil versoek dat hoofaanklaer adv. Billy Downer hom aan die saak onttrek. Die oudpresident beskuldig die advokaat onder meer daarvan dat hy inligting aan die media laat uitlek het. Die #FreeJacobZuma-veldtog se beplande protesoptrede vir Dinsdag se hofverskyning is intussen uitgestel. Carl Niehaus, woordvoerder van die Umkhonto weSizwe- militêre veterane, het gesê hulle sal wag op die uitslag van vandag se hofverrigtinge voor daar besluit word op verdere protesoptrede. Oudpres. Jacob Zuma en Carl Niehaus. (Foto: Carl Niehaus/Twitter) Volgens Niehaus kan ander vreedsame en wettige protesoptrede oor die land heen deur ander organisasies egter moontlik voortgaan. Die #FreeJacobZuma-veldtog het intussen sy beroep dat Zuma onmiddellik vrygelaat moet word, herhaal. “Dit bly ons onwrikbare oortuiging dat Zuma onwettig in aanhouding is as die eerste politieke gevangene sedert die koms van demokrasie in 1994. “Dit is verontwaardigend en die onmiddellike vrylating van Zuma is ononderhandelbaar,” het Niehaus gesê. Die saak is van 10 tot 13 Augustus op die hofrol geplaas. Zuma word deur 16 klagte in die gesig gestaar vir die 1999-aankoop van onder meer vegvliegtuie, patrolliebote en weermagtoerusting van vyf Europese firmas terwyl hy Suid-Afrika se adjunkpresident was. Zuma dien tans 15 maande tronkstraf uit weens die minagting van ’n hofbevel om voor die Zondo-kommissie na staatskaping te getuig.